Η Περιφέρεια Κεντρικής Μακεδονίας προχώρησε σε απευθείας ανάθεση της διαφήμισης της έκθεσης (κόστους 12.400 ευρώ για ένα δισέλιδο!), σε πολιτική εβδομαδιαία εφημερίδα με έδρα την Αθήνα, συγκεκριμένης πολιτικής απόχρωσης, αγνοώντας και τα τοπικά και τα εξειδικευμένα στην αγροτική οικονομία έντυπα.

Μπερεκέτια στην Περιφέρεια Κεντρικής Μακεδονίας όπου «πέφτουν τα δεκαχίλιαρα με χαρά και πάνε κι οι γειτονιές (ας) αχολογάνε»… Η παράφραση του γνωστού τραγουδιού βρίσκει απόλυτη εφαρμογή στην περιφέρεια, η οποία ανενδοίαστα αποφάσισε να διαφημιστεί αποκλειστικά και μόνο στα «Παραπολιτικά», εκδοτικό όμιλο φιλικά διακείμενο στον Β. Μαρινάκη. Είναι μάλιστα τέτοια η ζέση της επιχειρηματολογίας για την απευθείας ανάθεση, που θα μπορούσε να πιστέψει κανείς ότι ο σωστός τίτλος της εφημερίδας θα έπρεπε να είναι «Παρα-αγροτικά».

Η δαπάνη εγκρίθηκε και με ΦΠΑ είναι 12.400 ευρώ, αφορά ένα… δισέλιδο στο ένθετο της εφημερίδας AGROPOST σχετικό με την 28η έκθεση Agrotica, η οποία θα πραγματοποιηθεί από τις 30 Ιανουαρίου ώς τις 2 Φεβρουαρίου στη Διεθνή Εκθεση Θεσσαλονίκης.

Το εισηγητικό έγγραφο του αντιπεριφερειάρχη Αγροτικής Οικονομίας Σωτήρη Μπάτου μοιάζει με διαφημιστικό της ίδιας της εφημερίδας, αφού «η θεματολογία του τεύχους θα περιλαμβάνει ειδικά θέματα για την κλιματική αλλαγή και τη γεωργία, τη Νέα Γεωργία και όλα τα νέα για την Αγροτεχνολογία».

Και τι θα περιλαμβάνει το δισέλιδο; Γράφει στην εισήγησή του ο αντιπεριφερειάρχης: «Η πορεία και ο βαθμός υλοποίησης των αγροτικών προγραμμάτων στην ΠΚΜ, η παρουσίαση των δράσεων προβολής αγροδιατροφικών προϊόντων της περιφέρειας, η παρουσίαση της μακεδονικής κουζίνας και των προϊόντων της μακεδονικής γης, συνεντεύξεις από υπηρεσιακούς παράγοντες και αρμόδια στελέχη της περιφέρειας (του περιφερειάρχη ή του αντιπεριφερειάρχη;), η προβολή των social media της ΠΚΜ που αφορούν το θέμα και άλλα».

Μιλάμε δηλαδή για… δισέλιδο–μαμούθ (26 εκ. πλάτος Χ 38 εκ. ύψος), αλλιώς δεν εξηγείται πώς η περιφέρεια θα πετύχει «εμπεριστατωμένη ενημέρωση τόσο των αναγνωστών για την κατάσταση του αγροτικού τομέα της ΠΚΜ σήμερα όσο και την ενημέρωση των αγοραστών και opinion makers για τα προϊόντα ποιότητας της μακεδονικής γης και των τοπικών παραδοσιακών συνταγών της».

Αν είναι έτσι, και λίγα δίνει η γαλαντόμος περιφέρεια, αλλά δεν το αντιλαμβάνονται όλοι. Συγκεκριμένα, ο Χρήστος Γιαννούλης, βουλευτής του ΣΥΡΙΖΑ και επικεφαλής της παράταξης «Κοιτάμε Μπροστά», σχολιάζει ότι «η διαφάνεια στον τρόπο διαχείρισης των κονδυλίων είναι ζητούμενο για την Περιφέρεια Κεντρικής Μακεδονίας», αφού «η προβολή δεν θα γίνει μέσω των τοπικών εντύπων, ούτε καν μέσα από τα 4-5, εξειδικευμένα στην αγροτική οικονομία, έντυπα πανελλαδικής κυκλοφορίας», και αφορά «μόνο μία πολιτική εβδομαδιαία εφημερίδα, με έδρα την Αθήνα, συγκεκριμένης πολιτικής απόχρωσης.

Αποδεικνύεται για άλλη μια φορά πως η διαφάνεια στον τρόπο διαχείρισης των κονδυλίων που αφορούν την προβολή και την επικοινωνία δυστυχώς παραμένει ακόμη ζητούμενο για την Περιφέρεια Κεντρικής Μακεδονίας».

Αλλά τα μπερεκέτια είναι ίδιον της περιφέρειάς μας. Οπως αποκάλυψε η εφημερίδα «Μακεδονία», το συμβούλιο του Κέντρου Κοινωνικής Πρόνοιας Περιφέρειας Κεντρικής Μακεδονίας αποφάσισε και προμηθεύτηκε 1.200 ημερολόγια με το λογότυπο του κέντρου σε ασημοτυπία (τρέμε Πατούλη!!!) στο εξώφυλλο και φυσικά ολοσέλιδη φωτογραφία μετά χαιρετισμού από τη Βίκη Νάκου, πρόεδρο του Κέντρου, υποψήφια βουλευτή της Ν.Δ. στην Α’ Θεσσαλονίκης, που αρέσκεται να διαφημίζεται στα κοινωνικά μέσα ως άνθρωπος του προέδρου του κόμματος και πρωθυπουργού Κυριάκου Μητσοτάκη. Το αρχικό κόστος, 11.400 ευρώ συν ΦΠΑ για 1.200 ημερολόγια–ατζέντα (10 ευρώ η ατζέντα; Τι θα πει ο πρόεδρος του κόμματος;). Κρίθηκαν λίγα, ήτανε και μεγάλη η ζήτηση και παραγγέλθηκαν άλλα 600 έναντι 4.200 ευρώ συν ΦΠΑ. Εννοείται ότι η ανάθεση έγινε απευθείας σε γραφείο δημοσίων σχέσεων.